O‘zbekistondagi 6 ta viloyatda Mahalliy rivojlanish markazlari tashkil etiladi

Bandlik va mehnat munosabatlari vazirligi aholi bandligini ta’minlashning zamonaviy mexanizmlarini amaliyotga joriy qilishda qator yangi loyihalarni ishga tushirmoqda.

Shulardan biri “Sabr” Respublika ijtimoiy-iqtisodiy rivojlanish markazi bilan hamkorlikda amalga oshirilishi rejalashtirilgan “O‘zbekiston Respublikasining Andijon, Jizzax, Navoiy, Samarqand va Surxondaryo viloyatlaridagi qishloq xududlarida ijtimoiy muammolarni hal qilish hamda kam ta’minlangan aholi, ayniqsa, yoshlar va xotin-qizlar bandligini ta’minlash va yangi ish o‘rinlarini tashkil etishda ijtimoiy hamkorlikning innovatsion mexanizmlari” loyihasi hisoblanadi.
Loyiha Oliy Majlis huzuridagi Nodavlat notijorat tashkilotlarini va fuqarolik jamiyatining boshqa institutlarini qo‘llab-quvvatlash Jamoat fondi tomonidan ajratilgan ijtimoiy buyurtma, Bandlikka ko‘maklashish davlat jamg‘armasi hamda DVV International Germaniya milliy universitetlari uyushmasi mablag‘lari hisobidan amalga oshiriladi.
13-iyul kuni Bandlik va mehnat munosabatlari vazirligida ishchi guruh bilan ushbu loyiha xususida fikr almashildi va loyiha taqdimoti o‘tkazildi. Yangi loyiha doirasida turli ijtimoiy-demografik holatga ega Andijon, Jizzax, Navoiy, Samarqand, Qashqadaryo va Surxondaryo viloyatlarida Mahalliy rivojlanish markazlari (MRM)ni tashkil etish, u yerda ishsiz fuqarolarga kasbiy malaka berish va shu orqali chekka hududlardagi aholi, ayniqsa, kam taminlangan oilalar, yoshlar va ayollarni ish bilan ta’minlashga zamin yaratish maqsad qilingan.
Shuningdek, loyiha doirasida:
mehnat bozorida talab yuqori bo‘lgan kasblar yo‘nalishi bo‘yicha loyiha doirasidagi har bir viloyat MRMida 6 tadan 8 tagacha qisqa muddatli (2-3 oylik) tayyorlov kurslarini tashkil etish;
MRM bitiruvchilariga sertifikat berish va ularga o‘z tadbirkorligini boshlab yangi ish joylarini tashkil qilishlari uchun imtiyozli mikroqarzlar ajratish;
kam ta’minlangan oilalarning ijtimoiy muammolarini bartaraf etish uchun MRM huzurida psixolog, tibbiyot xodimi, yurist singari mutaxassislar maslahatini joriy qilish;
davlat tomonidan amalga oshirilayotgan ijtimoiy-iqtisodiy islohotlarni aholi o‘rtasida keng targ‘ib qilish maqsadida “Faol insonlar klubi” va “Axborot-resurs choyxonasi”ni tashkil etish singari chora-tadbirlar amalga oshiriladi.
Loyiha doirasida 1600 nafar shaxs kasbga o‘qitilishi ta’kidlandi. Loyiha dastlab belgilangan 6 ta viloyatda tajriba sifatida amalga oshirilgach, to‘plangan ijobiy tajriba va innovatsion yondashuv asosida respublikaning barcha hududlariga tadbiq etiladi.